Boswell-sirkusbase weer in die hof‘n Skermskoot uit die video wat op Carte Blanche uitgesaai is. Twee sirkusbase en ŉ werknemer van die bekende Brian Boswell Circus verskyn Woensdag in die landdroshof in Port Elizabeth op aanklag van dieremishandeling. Jane Boswell, haar dogter Georgina en die olifanthanteerder David Marais staan tereg op ŉ aantal klagtes nadat hulle glo tussen Desember 2012 en Januarie 2013 die olifante geslaan en met kettings vasgemaak het en glo nie voldoende water of skaduwee aan hulle verskaf het nie. Al drie beskuldigdes het vroeër vandeesmaand, vir ŉ tweede keer, nie by die hof opgedaag nie weens werksverpligtinge in Pretoria. Landdros Esti Petzer het gewaarsku dat al drie tydens die volgende hofverskyning teenwoordig moet wees. Al drie staan tereg op aanklagte wat verband hou met die Wet op Dierebeskerming. Die Nasionale Raad van die Dierebeskermingsvereniging het in 2013 klagtes teen Boswell Circus aanhangig gemaak vir die beweerde mishandeling van olifante by Walmer West Primary School in Port Elizabeth. Die skool het later sy toestemming aan die sirkus, om die terrein te gebruik, teruggetrek. Beeldmateriaal wat op die televisieprogram Carte Blanche tydens 2013 uitgesaai is, het gewys hoe die olifante met kettings vasgemaak is, vir ure lank blootgestel is aan die hittige son en met stokke geslaan word. ŉ Bron naby aan die saak het aan die African News Agency gesê die olifanthanteerders wat in die video te sien is, is glo afgedank en het intussen verdwyn. Die drie beskuldigdes is tydens ‘n vorige hofverskyning op ŉ waarskuwing vrygelaat. Lees alle vorige berigte oor Boswell-sirkus op Maroela Media.